# Bernardo O'Higgins

### Wikipedia

Bernardo O'Higgins
Gil de Castron maalaus

Bernardo O'Higgins (20. elokuuta 1778, Chillán, Chile - 24. lokakuuta 1842, Lima, Peru) oli chileläinen vapaustaistelija ja itsenäisen Chilen ensimmäinen valtionpäämies vuosina 1817–1823.

Bernardo O'Higgins oli Ambrose O'Higginsin (1720–1801) avioton poika. Ambrose O'Higgins oli syntyjään irlantilainen, mutta oli siirtynyt Espanjan kuninkaan palvelukseen, koska uskoltaan katolisena hänellä ei ollut brittien hallitsemassa Irlannissa menestymisen mahdollisuuksia. Ambrose menestyikin lopulta loistavasti Espanjan hallitsemassa Etelä-Amerikassa, ja vuonna 1796 hänet nimitettiin Perun varakuninkaaksi (virallinen titteli kuului komeasti "Virrey y Capitán General del Reino del Perú y Presidente de la Real Audiencia de Lima").

Ambrose O'Higginsin poika Bernardo vietti lapsuutensa Chilessä äitinsä Isabel Riquelmen kanssa, joten isä näki harvoin poikaansa. Hän päätti kuitenkin kustantaa pojalleen hyvän koulutuksen Englannin yliopistoissa.

Bernardo O'Higgins sai Englannissa opiskellessaan vapaamielisiä ja vallankumouksellisia ajatuksia. Myöhemmin hän tapasi Espanjassa José de San Martínin ja ystävystyi tämän kanssa.

Palattuaan vuonna 1802 Chileen, O'Higgins ryhtyi johtamaan isältään perittyjä maatiloja. Kun Chilessä alkoi vuonna 1810 Espanjan siirtomaavallan vastainen liikehdintä, otti O'Higgins innokkaasti siihen osaa. Hänet valittiin Chilen kansalliskongressiin, jossa hän vaati Chilelle täyttä itsenäisyyttä. Varakkaana miehenä hän saattoi myös varustaa ratsuväkiyksiköitä ja asettua itse niiden johtoon.

Aseellinen kamppailu Chilen vapauttamiseksi Espanjan ylivallasta alkoi vuonna 1813, ja O’Higgins osoittautui taitavaksi ratsuväen johtajaksi. Alun menestys vaihtui kuitenkin pian tappioon, kun Espanjan kuninkaalle uskolliset joukot saivat täydennysjoukkoja Euroopasta. O'Higgins joutuikin vuonna 1814 pakenemaan Argentiinan puolelle.

Argentiinassa O’Higgins käytti kolme vuotta uuden armeijan rakentamiseen. Lopulta hän lähti yhdessä kenraali José de San Martínin kanssa valloittamaan Chileä. Armeija joutui matkalla ylittämään Andien vuoriston. Tuota riskialtista ylitystä on usein verrattu kuuluisaan Hannibalin Alppien ylitykseen vuonna 218 eaa.

O’Higginsin ja José de San Martínin armeija selvisi Andien ylityksestä taistelukykyisenä ja saavutti helmikuussa 1817 suuren voiton Espanjan kuninkaan joukoista Chacabucon taistelussa. Voiton jälkeen O’Higginsille annettiin ylin valta Chilessä ja hänen johdollaan maa julistautui itsenäiseksi 12. helmikuuta 1818. Pari kuukautta myöhemmin kuninkaan joukot lyötiin Maipún taistelussa ja Chilen itsenäisyys oli käytännössä varmistettu.

O'Higgins yritti valtakaudellaan ajaa läpi erinäisiä vapaamielisiä uudistuksia, mm. liittyen maanomistusoloihin ja uskonnonvapauteen. Tämä johti konfliktiin vaikutusvaltaisten suurmaanomistajien ja katolisen kirkon kanssa. Lopulta O’Higgins syrjäytettiin vallankaappauksessa vuonna 1823 ja hänet lähetettiin maanpakoon Peruun, jossa hän vietti loppuelämänsä.

Haettu osoitteesta http://fi.wikipedia.org../../../b/e/r/Bernardo_O%27Higgins_0834.html

Luokat: Vapaustaistelijat | Etelä-Amerikka

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Català
- Deutsch
- English
- Español
- Français
- Galego
- Italiano
- 日本語
- Português
- Slovenščina
- Српски / Srpski
- Svenska
- 中文